अकेले जीवन की अस्थिर-सी लगती यात्रा में, बीतते हुए के बीच अन्यमनस्क होने के पलों में, अपनी तरह से जीने की कमजोर जिद के साथ हम जब अन्यों से व्यवहार कर रहे होते हैं तब हमारी तात्कालिकता के चमकीले क्षणों से हमारे अनिर्णीत साबित होने की आशंकाएँ हमें नजऱ नहीं आती हैं। हमें अपने जीने-होने-करने में गुँथी इच्छाओं की शक्ति का वास्तविक आवेग कहाँ पता चल पाता है। हम नहीं जान पाते कि वे अचानक ही ओट हो जाती हैं। हम यदि यह सब जान भी लेते हैं तो भी हम तात्कालिक सुख को खोना नहीं चाहते। हम अपनी जवाबदेही से विमुख दूसरों की तकलीफों और वंचनाओं को पनपने देते हैं। हम अपनी सारी चेष्टाओं को अपने पक्ष तक ही सीमित रखते हैं, जिसके साथ होने से हमें किंचित भी सुख मिलता है उस व्यक्ति व उस सुख के प्रति हममें प्रतिदान जैसी कोई चीज होती ही नहीं। हम कुछ चाहते तो हैं लेकिन इस चाहना को सुविधाजनक स्तर तक ही रखना चाहते हैं। यदि संवेदना के सहारे ही प्रेम के उत्पन्न होने के संभावित क्षण हमें मिलते हैं तो उन क्षणों को विस्तार देने का हमारा मानवीय उपक्रम निष्क्रिय रहकर दुनियावी सहूलियतों की तरफ चला जाता है।